የኢትዮጵያ ጥራት ሽልማት ድርጅት በ6ተኛ ዙር አገር አቀፍ የጥራት ሽልማት የፓናል ውይይት ሊያዘጋጅ ነው
የኢትዮጵያ ጥራት ሽልማት ድርጅት በስድስተኛ ዙር አገር አቀፍ የጥራት ሽልማት በአንደኛ ደረጃ የልህቀት ማእረግ ያሸነፉ ድርጅቶች ጋር በመሆን የፓናል ውይይት ሊያዘጋጅ ነው፡፡የፓናሉ ተሸላሚ ድርጅቶች የአሸናፊነት እና የስኬታቸውን ምስጢር  ከተለያዩ ተቋማት ለተውጣጡ 200 ተሳታፊዎች እንደሚያጋሩ የኢትዮጵያ ጥራት ሽልማት ድርጅት አስታውቋል፡፡የሽልማት ድርጅቱ ከተመሰረተበት 2000 ዓ.ም አንስቶ በሀገር አቀፍ ደረጃ በሃገር ውስጥ ከሚንቀሳቀሱ አምራቾች፣ አገልግሎት ሰጪዎች፣ የኮንስትራክሽን ድርጅቶች እና ተቋማትን በጥራት በማወዳደር እንደሚሸልምና እውቅና ሲሰጥ እንደየቆየ ተገልጿል፡፡ድርጅቱ በዘንድሮው አመትም  ሽልማትና እውቅናውን ለስድሰተኛ ዙር በብሄራዊ ቤተ መንግንስት ማከናወኑ ይታወሳል፡፡በዚህም በሽልማቱ በአንደኛ ደረጃ የልህቀት ማዕርግ አሸናፊ ድርጅቶች ጋር በመተባባር ተሞክሮቻቸውን የሚያጋሩበት መድረክ እንደሚያዘጋጅ የተቋሙ ዋና ስራ አስፈፃሚ አቶ ቴዎድሮስ መብራቱ በተለይ ለዋልታ ገልጸዋል፡፡መድረኩ በሀገር አቀፍ ደረጃ በጥራት ዙሪያ ያለውን ግንዛቤ ለማሳደግ እንደሚረዳ የተናገሩት አቶ ተዎድሮስ የኢትዮጵያ ጥራት ሽልማት ድርጅት ከ200 ተቋማት የተውጣጡ ተሳታፊዎች በፓናሉ ላይ እንደሚሳተፉ ተናግረዋል፡፡የፓናል ውይይቱ በየካቲት 21፤2011 ዓ.ም ለግማሽ ቀን እንደሚካሄድም ተገልጿል፡፡